Obama i Netanyahu nisu uspjeli otkloniti razlike u vezi izraelsko-palestinskog mirovnog procesa
Washington smatra da se buduće granice palestinske države trebaju temeljiti na granicama iz 1967, za koje Izrael tvrdi da su nebranjive
No, premijer Netanyahu je nakon sastanka u Bijeloj kući rekao da njegova zemlja poštuje Obamine mirovne napore. 'Izrael želi mir, a i ja osobno želim mir' – rekao je izraelski premijer. Predsjednik Barack Obama i izraelski premijer Benyamin Netanyahu izjavili su nakon jučerašnjeg sastanka u Bijeloj kući da nisu prevladane razlike koje postoje između dviju zemalja u vezi s mirovnim procesom između Izraela i Palestinaca. Dvojica su se čelnika susrela dan nakon što je predsjednik Obama izjavio da bi se buduće granice palestinske države trebale temeljiti na granicama iz 1967. godine – prije rata u kojem je Izrael zaposjeo Zapadnu obali i pojas Gaze. Izrael se ne slaže s tim predsjednikovim stavom. No, premijer Netanyahu je nakon sastanka u Bijeloj kući rekao da njegova zemlja poštuje Obamine mirovne napore. 'Izrael želi mir, a i ja osobno želim mir' – rekao je izraelski premijer. Međutim, on je rekao da se njegova zemlja ne može braniti ukoliko se vrate granice iz 1967. Palestinsko je vodstvo pozdravilo govor predsjednika Obame, iako je on u njemu rekao da Palestinci moraju odgovoriti na vrlo teška pitanja u vezi svog sudjelovanja u mirovnim naporima – posebno u vezi činjenice što bi u njemu sada možda mogao sudjelovati i pokret Hamas, koji poziva na uništenje Izraela. Pokreti Fatah i Hamas nedavno su postigli sporazum o pomirenju. Premijer Netanyahu je izjavio da čelnik umjerenog Fataha, Mahmud Abbas mora odlučiti – želi li 'mir s Izraelom ili ujedinjenje s Hamasom'.